b'\n_START_ARTICLE_\nAbiturientti\n_START_PARAGRAPH_\nAbiturientti (lat. abire, l\xc3\xa4hte\xc3\xa4 pois, puhekieless\xc3\xa4 abi) on yleisesti k\xc3\xa4ytetty nimitys lukion viimeisen vuoden opiskelijasta, ylioppilaskokelaasta. Abiturientti on yleens\xc3\xa4 ilmoittautunut suorittamaan ylioppilastutkinnon ja valmistuu ylioppilaaksi l\xc3\xa4p\xc3\xa4istess\xc3\xa4\xc3\xa4n tutkinnon hyv\xc3\xa4ksytysti. _NEWLINE_Abiturienttien viimeiseen vuoteen kuuluu erilaisia perinteit\xc3\xa4. T\xc3\xa4llaisia ovat esimerkiksi abiristeily, potkiaiset sek\xc3\xa4 penkinpainajaiset eli penkkarit, joita vietet\xc3\xa4\xc3\xa4n viimeisen\xc3\xa4 kev\xc3\xa4\xc3\xa4n\xc3\xa4 riippumatta siit\xc3\xa4, valmistuuko kev\xc3\xa4\xc3\xa4ll\xc3\xa4 vai syksyll\xc3\xa4. Abiturientit k\xc3\xa4yv\xc3\xa4t penkinpainajaisp\xc3\xa4iv\xc3\xa4n\xc3\xa4 heittelem\xc3\xa4ss\xc3\xa4 karkkia kuorma-autoilla ajellen ymp\xc3\xa4ri l\xc3\xa4hiseutua. Suomessa on ollut tapana liitt\xc3\xa4\xc3\xa4 kuorma-auton kylkeen kyltti, jossa on usein pilakuva tai kannanotto._NEWLINE_Miespuolisesta abiturientista voidaan k\xc3\xa4ytt\xc3\xa4\xc3\xa4 sanaa abiturus ja naispuolisesta sanaa abitura._NEWLINE_Abiturientti on johdannainen ylioppilastutkintoa tarkoittavasta sanasta abitur, joka niin ik\xc3\xa4\xc3\xa4n on johdettu edell\xc3\xa4 mainitusta latinankielisest\xc3\xa4 termist\xc3\xa4. Ylioppilastutkintoa kutsutaan nimell\xc3\xa4 Abitur mm. Saksassa ja Liettuassa.'